b'\n_START_ARTICLE_\nHans Geiger\n_START_SECTION_\nLevnedsbeskrivelse\n_START_PARAGRAPH_\nGeiger studerede fra 1902 fysik og matematik i Erlangen, hvorfra han ogs\xc3\xa5 fik sin eksamen i 1906. I 1907 blev han ansat p\xc3\xa5 instituttet i Manchester hos Ernest Rutherford, hvis atommodel fra 1911 delvis bygger p\xc3\xa5 Geigers unders\xc3\xb8gelser vedr\xc3\xb8rende radioaktivitet._NEWLINE_I 1912 flyttede Geiger til det tyske riges fysisk-tekniske anstalt i Berlin-Charlottenburg, og i 1925 flyttede han derfra til universitetet i Kiel. Der udviklede han sammen med sin kandidat, Walther M\xc3\xbcller, i 1928 den senere kendte geigert\xc3\xa6ller._NEWLINE_I 1929 blev han ansat i T\xc3\xbcbingen og sluttede sin karri\xc3\xa8re med \xe2\x80\x93 i 1936 \xe2\x80\x93 at blive direkt\xc3\xb8r for det fysiske institut i Berlin. Han var medlem af den s\xc3\xa5kaldte Uranverein (Uranklubben) i det nazistiske Tyskland, dvs. gruppen af tyske forskere, som arbejdede under den 2. verdenskrig p\xc3\xa5 at skabe en atombombe. Fors\xc3\xb8get mislykkedes, men endnu i dag ved man ikke, om det skyldtes fejlslagne fors\xc3\xb8g eller bevidst n\xc3\xb8len p\xc3\xa5 grund af etiske anf\xc3\xa6gtelser._NEWLINE_Geigers loyalitet overfor nazistpartiet fik ham til at forr\xc3\xa5de sine j\xc3\xb8diske kolleger, hvoraf mange havde hjulpet ham i hans forskning, f\xc3\xb8r han blev medlem af partiet.\n_START_SECTION_\nEfter 2. verdenskrig\n_START_PARAGRAPH_\nP\xc3\xa5 60-\xc3\xa5rs dagen for hans d\xc3\xb8d, bragte WDR den 24. september 2005 en udsendelse om Geiger. Der blev det n\xc3\xa6vnt, at de allierede beslaglagde hans bolig efter krigens afslutning, og at han d\xc3\xb8de i fattigdom p\xc3\xa5 et n\xc3\xb8dasyl. Det st\xc3\xa5r dog stadig \xc3\xa5bent, om dette kan have haft forbindelse med hans ans\xc3\xa6ttelsesforhold under nazitiden.'